**Ministru kabineta rīkojuma projekta „Par valsts aģentūras „Civilās aviācijas aģentūra” 2020.gada budžeta apstiprināšanu” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir apstiprināt valsts aģentūras “Civilās aviācijas aģentūra” (turpmāk – Civilās aviācijas aģentūra) 2020.gada budžeta ieņēmumus 4 210 000 euro apmērā un izdevumus 4 694 840 euro apmērā (tai skaitā izdevumu finansēšanai novirzot maksas pakalpojumu un citu pašu ieņēmumu naudas līdzekļu atlikumu uz 2020.gada 1.janvāri 484 840 euro apmērā) atbilstoši pielikumam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma par budžetu un finanšu vadību 41.panta 1,1 daļa. Publisko aģentūru likuma 13.panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Civilās aviācijas aģentūra no 2010.gada 1.janvāra ir valsts budžeta nefinansēta iestāde. Saskaņā ar Publisko aģentūru likuma 13.panta trešo daļu valsts aģentūra Likumā par budžetu un finanšu vadību noteiktajā kārtībā patstāvīgi veido valsts aģentūras budžetu un to apstiprina Ministru kabinets. Savukārt saskaņā ar Likuma par budžetu un finanšu vadību 41.panta 1.1 daļā noteikto budžeta nefinansētu iestāžu nākamā gada budžeta projektus apstiprināšanai Ministru kabinetā iesniedz ministrijas (pārraudzības institūcijas).  Saskaņā ar Publisko aģentūru likuma 14.panta otro daļu gada beigās valsts aģentūras kontā esošo līdzekļu atlikums, kas radies no ieņēmumiem par sniegtajiem maksas pakalpojumiem, citiem pašu ieņēmumiem, paliek aģentūrās rīcībā un to drīkst izlietot izdevumu finansēšanai nākamajā gadā vai turpmākajos gados. Arī Likuma par budžetu un finanšu vadību 6.1 panta 5. daļā noteikts, ka budžeta nefinansētu iestāžu kārtējā gada līdzekļu atlikumu var izmantot nākamajā gadā izdevumu finansēšanai.       Gada beigās esošā līdzekļu atlikuma izmantošana ar Civilās aviācijas aģentūras darbību nesaistītu izdevumu finansēšanai būtu pretrunā ar 1944.gada 7.decembra Konvencijas par starptautisko civilo aviāciju 15.pantā noteikto: “Neviena līgumslēdzēja valsts neuzliek nodevas, nodokļus vai citus maksājumus tikai par tiesībām gaisa kuģim vai tajā esošajām personām vai īpašumam tranzītā šķērsot tās teritoriju, iebraukt tajā vai izbraukt no tās”, kā arī ar Komisijas 2019.gada 11.februāra īstenošanas Regulas (ES) 2019/317, ar ko nosaka darbības uzlabošanas sistēmu un tarifikācijas sistēmu Eiropas vienotajā gaisa telpā un atceļ Īstenošanas Regulas (ES) Nr.390/2013 un (ES) Nr. 391/2013, (turpmāk – Regula Nr. 2019/317) 22.panta 1.punktā noteikto, ka dalībvalstis var nolemt iekļaut izmaksu bāzē šādas aprēķinātās izmaksas, kas radušās saistībā ar aeronavigācijas pakalpojumu sniegšanu, saskaņā ar Komisijas 2004.gada 10.marta Regulas (EK) Nr. 550/2004 par aeronavigācijas pakalpojumu sniegšanu vienotajā Eiropas gaisa telpā (turpmāk – Regula Nr. 550/2004) 15. panta 2. punkta b) apakšpunkta otro teikumu:  - aprēķinātās izmaksas, kas radušās kompetentajām iestādēm;  - aprēķinātās izmaksas, kas radušās Regulas Nr. 550/2004 3. pantā minētajām kvalificētajām iestādēm;  - aprēķinātās izmaksas, kas izriet no Eiropas Aeronavigācijas drošības organizācijas 1960.gada 13.decembra Starptautiskās konvencijas par sadarbību aeronavigācijas drošības jomā (jaunākās redakcijas).       Ņemot vērā iepriekš minētajos starptautiskajos tiesību aktos noteikto, prasības par Civilās aviācijas aģentūras rīcībā esošo līdzekļu izmantošanu vienīgi Civilās aviācijas aģentūras darbības nodrošināšanai ir iekļautas arī Latvijas Republikas normatīvajos aktos:* Likuma “Par aviāciju” 5.panta trešajā daļā noteikts, ka maksa par Civilās aviācijas aģentūras sniegtajiem pakalpojumiem un ieņēmumu daļa par aeronavigācijas pakalpojumiem ieskaitāma Civilās aviācijas aģentūras kontā Valsts kasē un izmantojama vienīgi aģentūras darbības nodrošināšanai;
* Ministru kabineta 2011.gada 19.oktobra noteikumi Nr.823 “Noteikumi par lidlaukā sniegto drošības un glābšanas pasākumu maksu” 11.punktā noteiks, ka valsts akciju sabiedrība "Starptautiskā lidosta "Rīga"" (turpmāk - lidosta “Rīga”) un Civilās aviācijas aģentūra nodrošina, ka no drošības maksas iegūtie līdzekļi tiek izmantoti tikai šo noteikumu 3.punktā minēto pakalpojumu nodrošināšanai.

      Kopš Civilās aviācijas aģentūras izveidošanas 1993.gada 15.oktobrī, tās darbība tiek nodrošināta tikai pašfinansēšanās režīmā. Civilās aviācijas aģentūra ievēro piesardzības principu un uztur līdzekļu atlikumu vismaz 3 – 4 mēnešu izdevumu apjomā. Līdzekļu atlikums tiek veidots, lai Civilās aviācijas aģentūra spētu nodrošināt papildu funkcijas un/vai segt papildu izdevumus: 1) ārkārtas situācijas gadījumā (piemēram, vulkānisko izmešu gadījumā, kā rezultātā Eiropā gaisa satiksme var samazināties vai apstāties), 2) jaunu, iepriekš neparedzētu Eiropas Savienības tiesību aktu prasību izpildei, 3) izdevumu segšanai krīzes situācijās, 4) gadījumos, kad naudas līdzekļi iepriekš rezervēti konkrētu izdevumu segšanai turpmākajos gados.  Saistībā ar Rail Baltica dzelzceļa līnijas izbūvi un tās plānoto novietojumu lidostas “Rīga” teritorijā, būvniecības projekta ietvaros paredzēts nojaukt VAS “Latvijas gaisa satiksme” piederošo ēku, kurā dienesta telpas nomāja Civilās aviācijas aģentūra. Apzinot iespējas nomāt Civilās aviācijas aģentūras vajadzībām (biroja telpas, eksaminācijas telpu, sanāksmju telpas) pielāgotas telpas lidostas “Rīga” teritorijā, ar SIA “Helio Biroji” 2018.gada 13.jūnijā noslēgts biroja telpu 2324.8 m2 nomas līgums. Palielinoties kopējai nomas platībai par 986 m2, Civilās aviācijas aģentūras budžetā 2020.gadam un turpmākajiem gadiem jāparedz ar telpu nomu, apsaimniekošanu un uzturēšanu saistīti izdevumi atbilstoši jaunajai nomas platībai, kā arī jāparedz ar telpu aprīkošanu, inventāra iegādi un/vai tā pakāpenisku nomaiņu saistīti izdevumi. Lielākajai daļai Civilās aviācijas aģentūras darbinieku darba vietas aprīkojums, kā arī telpu aprīkojums netika nomainīts iepriekšējo piecpadsmit gadu laikā, tāpēc šiem mērķiem tika rezervēti līdzekļi un ar papildu telpu aprīkošanu un/vai aprīkojuma pakāpenisku nomaiņu saistītos izdevumus paredzēts segt uz Civilās aviācijas aģentūras naudas līdzekļu atlikuma samazinājuma rēķina.       Izdevumi atlīdzībai 2020.gadam un turpmākajiem diviem gadiem pārsniedz 2018.gadā faktiski atlīdzībai izlietoto, kā arī 2019.gadam plānoto līdzekļu apjomu. Izdevumu palielinājums 2020. un turpmākajiem gadiem tika noteikts, ņemot vērā, ka atalgojuma līmenis, kas bija spēkā 2018.gadā un daļēji arī 2019.gada pirmajā pusgadā, ir pārskatīts atbilstoši darbinieku individuālā novērtējuma rezultātiem, profesionālai pieredzei un kvalifikācijas pakāpes izmaiņām, kā arī saistībā ar papildu uzdevumiem, ko Civilās aviācijas aģentūra veic bezpilota gaisa kuģu (dronu) tiesiskā regulējuma prasību izpildes jomā, Vispārīgās datu aizsardzības regulas prasību izpildes jomā u.c. uzdevumiem, kas palielina veicamā darba apjomu Civilās aviācijas aģentūrā.  Saistībā ar Eiropas Parlamenta un Padomes 2018.gada 4.jūlija Regulu (ES) 2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91, (turpmāk – Regula Nr. 2018/1139) vismaz 75% Civilās aviācijas aģentūras darbiniekiem nepieciešamas papildu apmācības Eiropas Starptautiskajās aviācijas institūcijās par Regulas Nr. 2018/1139 prasību piemērošanu. Ņemot vērā, ka minētās Regulas prasības dažādās uzraudzības jomās stāsies spēkā pakāpeniski līdz 2023.gadam, apmācības būs iespējams veikt vairāku gadu laikā, ņemot vērā šo kursu pieejamību starptautiskajās aviācijas institūcijās. Nepieciešamības gadījumā ar apmācībām saistītās izmaksas tiks segtas uz atlikumu samazinājuma rēķina. Civilās aviācijas aģentūra no 2009.gada 11.decembra līdz 2012.gada 10.decembrim īstenoja Eiropas Reģionālās attīstības fonda (turpmāk - ERAF) 2007.-2013.gada plānošanas perioda 3.2.2.1.1. apakšaktivitātes „Informācijas sistēmu un elektronisko pakalpojumu attīstība” projektu „Valsts aģentūras „Civilās aviācijas aģentūra” informācijas tehnoloģiju sistēmas konsolidācija un integrācija”. ERAF projekta ietvaros kā viena no komponentēm bija programmatūras „Eiropas civilās aviācijas procesu vadības programma civilās aviācijas administrācijām” piegāde un ieviešana saskaņā ar 2009.gada 19.decembrī starp EMPIC GmbH un Civilās aviācijas aģentūras noslēgto līgumu. Savukārt minētā līguma nosacījumi paredzēja Civilās aviācijas aģentūras pienākumu nodrošināt programmatūras darbību vismaz piecus gadus pēc tās nodošanas ekspluatācijā, kā arī Civilās aviācijas aģentūras pienākumu segt programmatūras uzturēšanas gada maksu EUR 30000.  Pašlaik esošajai sistēmai jau ir jāveic uzlabojumi un nepieciešama papildu moduļu iegāde EMPIC EAP programmatūrai. Jaunie moduļi palīdzētu veidot jaunus pakalpojumus sistēmā – veidot datu apmaiņas risinājumus, darba plūsmu uzdevumus sistēmā, datu apmaiņas risinājumu ar eksaminēšanas sistēmu, mobilā klienta pielietojumu, riska pārvaldības un analīzes rīkus. Tādējādi 2020.gadā paredzēta vairāku jaunu moduļu iegāde Civilās aviācijas aģentūras pamatdarbības nodrošināšanai – inspektoru darba organizācijas uzlabošanai un efektivitātes paaugstināšanai. Tāpēc attiecīgie izdevumi jāparedz Civilās aviācijas aģentūras budžetā un tie tiks segti uz naudas līdzekļu atlikuma samazinājuma rēķina. Saskaņā ar Komisijas 2019.gada  24. maija  Īstenošanas Regulas (ES) 2019/947 par bezpilota gaisa kuģu ekspluatācijas noteikumiem un procedūrām 14.pantu dalībvalstīm ir  jāievieš un jāuztur sistēmas, kas spēj precīzi reģistrēt bezpilotu gaisa kuģu sistēmas (turpmāk - UAS), kuru konstrukcija ir jāsertificē, un UAS ekspluatantus, kuru darbība var radīt risku drošībai, drošumam, privātumam un personas datu vai vides aizsardzībai. Papildus tam dalībvalstīm jānodrošina, ka reģistrācijas sistēmas ir digitalizētas un sadarbspējīgas un nodrošina savstarpēju piekļuvi informācijai un tās apmaiņu ar Regulas Nr. 2018/1139 74. pantā minētā repozitorija starpniecību. Atbilstoši iepriekšminētās regulas prasībām šāda reģistrācijas sistēma ir jāievieš līdz 2020. gada 1. jūlijam. Paredzamie līdzekļi sistēmas izstrādei ir 50 000 *euro,* bet reģistrācijas sistēmas uzturēšanas izmaksas 2021. un 2022.gadam - 5000 *euro*. Reģistrācijas sistēmā tiks iekļauti:* bezpilotu gaisa kuģu ekspluatantu reģistrs;
* sertificētās bezpilota gaisa kuģu kategorijas bezpilotu gaisa kuģu reģistrs;
* datu apmaiņas risinājumi ar Valsts akciju sabiedrību “Latvijas gaisa satiksme”, Valsts Policiju, Nacionāliem bruņotiem spēkiem u.c.;
* sasaiste ar Regulas Nr. 2018/1139 74. pantā minēto repozitoriju;
* bezpilotu gaisa kuģu ekspluatantu, bezpilota gaisa kuģu īpašnieku u.c.  autentifikācija caur portālu Latvija.lv.

 Civilās aviācijas aģentūras budžetā 2020.gadam šādas sistēmas izstrādes un ieviešanas izdevumus paredzēts segt uz naudas līdzekļu atlikuma samazinājuma rēķina.  Pašlaik Civilās aviācijas aģentūra tiek finansēta no pašu ieņēmumiem, kas gūti no sniegtajiem publiskajiem pakalpojumiem saskaņā ar Ministru kabineta 2013.gada 24.septembra noteikumiem Nr.999 „Valsts aģentūras „Civilās aviācijas aģentūra” publisko maksas pakalpojumu cenrādis”, no ieņēmumu daļas par aeronavigācijas pakalpojumiem Rīgas lidojumu informācijas rajonā saskaņā ar Ministru kabineta 2012.gada 3.janvāra noteikumiem Nr.30 „Aeronavigācijas pakalpojumu maksas sadales kārtība” un no maksas par gaisa kuģu lidojumu drošuma un civilās aviācijas drošības uzraudzības nodrošināšanu saskaņā ar Ministru kabineta 2011.gada 19.oktobra noteikumiem Nr.823 „Noteikumi par lidlaukā sniegto drošības un glābšanas pasākumu maksu”.  Ar Ministru kabineta rīkojumu tiks apstiprināti Civilās aviācijas aģentūras 2020.gada budžeta ieņēmumi 4 210 000 *euro* apmērā un izdevumi 4 694 840 *euro* apmērā (tai skaitā izdevumu finansēšanai novirzot maksas pakalpojumu un citu pašu ieņēmumu naudas līdzekļu atlikumu uz 2020.gada 1.janvāri 484 840 *euro* apmērā) atbilstoši pielikumam. No kopējā ieņēmumu apjoma  950 000*euro* tiks paredzēti izmaksu segšanai, kas saistītas ar aeronavigācijas pakalpojumu sniegšanas nodrošināšanu, kontroli, uzraudzību, funkcionālo gaisa telpas bloku pārvaldību un citu ar civilās aviācijas drošību saistīto darbību (funkciju) izpildi, 3 000 000 *euro* tiks paredzēti izmaksu segšanai par gaisa kuģu lidojumu drošuma un civilās aviācijas drošības uzraudzības nodrošināšanu, bet 260 000 *euro* ar maksas pakalpojumu sniegšanu saistīto izmaksu segšanai atbilstoši spēkā esošajam cenrādim. Ieņēmumu apjoms par gaisa kuģu lidojumu drošuma un civilās aviācijas drošības uzraudzības nodrošināšanu (turpmāk – drošības maksa) 2020., 2021. un 2022.gadam noteikts, ņemot vērā prognozēto izlidojošo pasažieru skaitu šajos gados. Plānoto resursu ietvaros tiks nodrošināta efektīva Civilās aviācijas aģentūrai deleģēto funkciju īstenošana, līdzdalība Ziemeļeiropas funkcionālā gaisa telpas bloka (turpmāk – NEFAB) izveidotajās komitejās, darba grupās un kopējās aktivitātēs gaisa satiksmes sistēmas darbības uzlabošanā. 2020.gadam plānotie izdevumi pamatkapitāla veidošanai saistīti ar:  - datoru ar licencēm iegādi kopumā par 17 600 *euro;* - datoru ar licencēm iegādi par 12 000 *euro;* - PaloAlto ugunsmūra iegādi par 7 000 *euro;* - portatīvo datoru iegādi par 1 800 *euro;* *-*  Empic papildu moduļu iegādi par 166 740 *euro* (tai skaitā PVN 28938 *euro* apmērā).2020.gadā datortehnikas iegāde plānota, ņemot vērā, ka 2020.gadā amortizācijas periods būs beidzies 20 datoriem. Būs nepieciešama to nomaiņa, iegādājoties mūsdienīgākus un jaudīgākus datorus, kā arī Office 2019 iegāde. 2020.gadā jāveic PaloAlto iekārtas nomaiņa. Esošā iekārta 11 gadu laikā ir novecojusi, tās darbība nereti ir apgrūtinoša.  |
| 3. | Projekta izstrādē iesaistītās institūcijas un publiskas personas kapitālsabiedrības | Civilās aviācijas aģentūra, Satiksmes ministrija,valsts akciju sabiedrība „Latvijas gaisa satiksme”, lidosta „Rīga””. |
| 4. | Cita informācija | Civilās aviācijas aģentūras naudas līdzekļu atlikums uz 2019.gada 31.jūliju – 1 710 287.87 *euro.* |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
|   **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Saskaņā ar Regulas Nr. 2019/317 22.panta 1.punktu dalībvalstis ir tiesības noteikt izmaksas, ja tās radušās saistībā ar aeronavigācijas pakalpojumu sniegšanu. Ņemot vērā minēto, ar šo rīkojumu tiek noteiktas izmaksas, lai finansētu Civilās aviācijas aģentūras izdevumus, kas saistīti ar aeronavigācijas pakalpojumu nodrošināšanas, kontroles un uzraudzības, gaisa telpas bloka pārvaldības darbību (funkciju) izpildi. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Civilās aviācijas aģentūra, valsts akciju sabiedrība „Latvijas gaisa satiksme”, lidosta „Rīga””. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Satiksmes ministrs T.Linkaits

Vīza:

Valsts sekretāra p.i. Dž.Innusa